นักท่องเที่ยวหลั่งไหลเก็บภาพความประทับใจที่สวนสัตว์ดุสิตอย่างต่อเนื่อง พร้อมร่วมอวยพรวันเกิดแม่มะลิ ฮิปโปคู่ขวัญอายุ 52 ปี
นักท่องเที่ยวทั้งชาวไทยและชาวต่างชาติ พาครอบครัวเดินทางมาที่สวนสัตว์ดุสิต หรือสวนสัตว์เขาดินอย่างต่อเนื่อง ท่ามกลางฝนที่โปรยปราย ภายหลังจากที่มีการประกาศเลื่อนวันปิดทำการสวนสัตว์เป็นวันที่ 30 กันยายน 2561 ทำให้มีนักท่องเที่ยวจำนวนมากไปเที่ยวชมบรรยากาศสวนสัตว์เพื่อเก็บเป็นความทรงจำ ซึ่งบรรยากาศเป็นไปอย่างคึกคัก ผู้ปกครองต่างจูงมือลูกหลานชมสัตว์นานาชนิดอย่างสนุกสนาน ทั้งนกฟามิงโก้ หมีควาย เพนกวิน แมวน้ำ ยีราฟ และช้าง อีกทั้งยังเป็นวันครบรอบวันเกิดอายุ 52 ปี ของแม่มะลิ ฮิปโปโปเตมัสเพศเมีย ที่อยู่เป็นคู่ขวัญของสวนสัตว์ดุสิตมาเป็นเวลาหลายปี โดยนักท่องเที่ยวร่วมกันร้องเพลงวันเกิดและถ่ายภาพแม่มะลิเพื่อเก็บไว้เป็นความทรงจำ ก่อนจะถูกย้ายไปอยู่สถานที่แห่งใหม่


ทั้งนี้ ผู้ปกครองและครูที่พานักเรียนมาเยี่ยมชมสวนสัตว์ กล่าวถึงความรู้สึกว่า อยากพาเด็ก ๆ มาซึบซับบรรยากาศแห่งความอบอุ่นและเก็บความประทับใจไว้เป็นความทรงจำ อีกทั้งได้เรียนรู้สัตว์แต่ละประเภทว่ามีการดำรงชีวิตอย่างไร รวมถึงได้รู้จักสัตว์ที่สูญพันธ์ไปแล้ว จะได้ปลูกจิตสำนึกการอนุรักษ์สัตว์และพันธุ์พืช


อย่างไรก็ตาม ทางสวนสัตว์ได้จัดระเบียบและอำนวยความสะดวกการเข้า-ออก เพื่อให้เป็นไปด้วยความเรียบร้อย เนื่องจากมีนักท่องเที่ยวหลั่งไหลมาอย่างต่อเนื่อง